Alan Titley

Scoláire agus scríbhneoir, úrscéalaí, gearrscéalaí, file, feabhalscéalaí, léirmheastóir, criticeoir, tráchtaire polaitíochta agus sochaí, múinteoir, léachtóir, ollamh, smaointeoir agus ilcheardaí focal is ea Alan Titley (An Titlíoch scaití) a rugadh sa bhliain 1947. 
Is iad sainchomharthaí Titley ná an greann, an cur chuige uathúil, an déanamh súl, an spreagadh smaointeoireachta agus draíocht na deismireachta.

 Saol 
Rugadh Alan Titley i gCorcaigh sa bhliain 1947 agus is ann a cuireadh scolaíocht air.

Chuaigh Titley le múinteoireacht agus d'fhreastail sé ar Choláiste Phádraig, Droim Conrach, áit ar bhuaigh sé an bonn óir sa teagasc.  

Chaith sé tamall ag múineadh agus ag taisteal san Afraic agus é ina mhúinteoir i gcoláiste Oiliúna Mount Carmel sa Nigéir idir na blianta 1967 agus 1969. Bhí sé ag múineadh páistí bodhra i Scoil na mBuachaillí Bodhra sa Chabrach i mBaile Átha Cliath (ó 1969 go 1974). 

Sa bhliain 1981 ceapadh é mar Cheann Roinn na Gaeilge i gColáiste Phádraig (Ollscoil na hÉireann, Ollscoil Chathair Bhaile Átha Cliath). Sa bhliain 2006 ceapadh Titley ina Ollamh le Nua‑Ghaeilge i gColáiste na hOllscoile, Corcaigh.

Tá an Titlíoch ina chónaí i nGlas Naíon, taobh thuaidh de Bhaile Átha Cliath. Tá cúigear clainne aige lena bhean Mary - Gavan, Keelan, Aoife, Bróna agus Fergal.

 Scríbhneoir 
Is iriseoir, criticeoir, úrscéalaí, gearrscéalaí, agus drámadóir é Titley, agus is iomaí duais scríbhneoireachta atá buaite aige. 

Tá Méirscrí na Treibhe (1978) suite in Iarthar Afraice agus cuntas ann ar an achrann a lean an neamhspleáchas. 
mion|Tagann Godot  (aist.)
Ansin tháinig Stiall Fhial Feola (1980), úrscéal, agus Eiriceachtaí agus Scéalta Eile (1987) óna lámh. Is minic an greann searbh agus an scigaithris le haithint ar a shaothar. Úrscéal stairiúil is ea An Fear Dána (1993) agus é bunaithe ar shaol Mhuireadhaigh Albanaigh Uí Dhálaigh, file. 

Tá lé aige le ficsean gearr greannmhar, rud a chuir sé in iúl le Fabhalscéalta (1995) agus Leabhar Nóra Ní Anluain (1998). Léiríodh drámaí stáitse agus raidió dá chuid: bhí Tagann Godot (1991) le feiceáil in Amharclann na Mainistreach. 
mion
Foilsíodh Gluaiseacht, úrscéal faoin imirce, sa bhliain 2009.

Tá criticeoireacht liteartha agus shóisialta Titley le fáil ar An tÚrscéal Gaeilge (1991) agus ar Chun Doirne (1997), bailiúchán aistí.

"Is é an t-aon teist fhiúntais amháin ar fhilíocht nó ar phrós an bhfuil sé láidir nó lag, misniúil nó meata..........

"Is é atá san litríocht, mar sin, ná cleamhnas idir nós agus samhlaíocht. Nuair is é an tsamhlaíocht atá in uachtar agus an nós á chur ó chothrom aige bíonn faill na hardlitríochta chugainn. Nuair a bhíonn an nós thuas is minic go mbíonn an toradh lag, faoin, glídiúil. Ach is litríocht í mar sin féin."Alan Titley, Litríocht na Gaeilge, Litríocht an Bhéarla agus Irish Literature. Aiste 1981.

Tá colún Gaeilge aige ar an Irish Times darb ainm Crobhingne.

 "Tá scamall an bháis os cionn na Gaeilge i gcónaí. Ní féidir féachaint timpeall ná romhat ná in airde gan é a fheiceáil. Ba dhall an té a dhéanfadh neamart ann. Ach más dídean é an ealaín aonair i gcoinne an bháis aonair is cosaint í litríocht teanga in aghaidh bhás na teanga sin. Is gníomh creidimh, dóchais agus carthanachta í an scríbhneoireacht in éineacht; is dúnadh súl í; is cluiche í leis an gcinniúint, iasacht ón aimsir fháistineach, gadaíocht ón tsíoraíocht, éamh in éadan an chiúnais. Dá dhána, dá mhisniúla, dá chróga í an litríocht, dá airde a glam, is ea is óige, is fuinniúla, is bíogúla a bheidh sí. Is iad na seandaoine a fhanann cois na tine agus a chuimhníonn ar na laethanta fadó, a mhaireann in anallód is a fhanann leis an mbás. Is é an duine dalba a chaitheann seile in aghaidh an éaga, a théann ag magadh faoi is ag spochadh as, a deireann "fúbún fútsa freisin" suas lean phus.

 Saotharː 

Gaeilge
mion|upright|Gluaiseacht, úrscéal faoin teitheadh

Ag dul i bhfad, 2023  Ar Ghearrliosta Leabhar Gaeilge na Bliana Fhoras na Gaeilge
Liricí Gearra, 2021. Liricí, véarsaíocht, dánta is prós. An dara cnuasach filíochta de chuid Titley Coiscéim
Lúba, 2020, do pháistí 6-12 mbliana d’aois  An Gúm ISBN 9781857919608
Lámh, Lámh Eile, 2018
 An Bhean Feasa, 2014
 An Chuallacht Léannta: ceiliúradh ar Íosánaigh agus Léann na Gaeilge, 2013
 Rabhadh Dánta, 2013
 Smuf, 2012
 Na Drámaí Garbha, 2011
 Scríbhneoirí faoi chaibidil, 2010
 Gluaiseacht (úrscéal), 2009
 An réabhlóid mar ghníomh dínite, 2007
 Tyda, 2006
 Beir leat do shár-Ghaeilg Súil siar agus ar aghaidh, 2004
 Amach, 2003
 Leabhar Nóra Ní Anluain: céad scéal ó cheartlár na cruinne, 1998
 Chun doirne: rogha aistí, 1996 (Lagan Press, Béal Feirste)

Leabhar 203 leathnach ina bhfuil ocht n-aiste thathagacha a chuireadh i gcló cheana idir 1981 agus 1990. Pléann sé teoiric na critice go mion ann. Pléann sé scríbhneoirí na Gaeilge agus scríbhneoirí na teanga eile úd, agus cúinsí a scríbhneoireachta. Agus pléann sé go mion, an Cadhnach mar iriseoir agus mar ghearrscéalaí, Brian Merriman agus Iain Mac a' Ghobhainn, sríbhneoir Albannach.

 Fabhalscéalta, 1995
 An cogadh in aghaidh na critice, 1994
 An fear dána, 1993
 An t-úrscéal Gaeilge, 1991
 Tagann Godot (dráma Beckett), 1991 T Clóchomhar,  ISBN 978-1-906882-10-5
 Eiriceachtaí agus Scéalta Eile, 1987
 Stiall fhial feola, 1980
 Méirscrí na treibhe, 1978
 Máirtín Ó Cadhain: clár saothair, 1975

Béarla
 The Dirty Dust. Cré na Cille, 2015
 The History of the Irish Book, vol. II, 2013
 Nailing Theses:selected essays, 2011
 A pocket history of Gaelic culture, 2000

 Cláir faisnéise
 Scéal na Gaeilge, TG4 2012

 Tagairtí 

 Naisc sheachtracha 
 Agallamh le Beo, Eagrán 37, 2004

Catagóir:Scríbhneoirí Éireannacha
Catagóir:Criticeoirí Éireannacha
Catagóir:Léirmheastóirí liteartha
Catagóir:Gearrscéalaithe Éireannacha
Catagóir:Drámadóirí Éireannacha
Catagóir:Úrscéalaithe Éireannacha
Catagóir:Staraithe na Gaeilge
Catagóir:Staraithe Éireannacha ón 20ú haois
Catagóir:Staraithe Éireannacha ón 21ú haois
Catagóir:Iarmhic Léinn Choláiste Phádraig, Droim Conrach
Catagóir:Daoine a rugadh i 1947
Catagóir:Daoine as Contae Chorcaí
Catagóir:Iriseoirí The Irish Times
Catagóir:Daoine beo
Catagóir:Baill d’Acadamh Ríoga na hÉireann
Catagóir:Scoláirí Gaeilge